Kari Hotakainen

**Kari Hotakainen** (* 9. január 1957, Pori, Fínsko) je jeden z najúspešnejších súčasných fínskych spisovateľov. Píše romány, básne, knihy pre deti a mládež, scenáre a biografie. Má vlastnú spoločnosť Sanavalinta, prostredníctvom ktorej sa venuje vydavateľskej činnosti. V roku 2002 získal prestížnu fínsku literárnu cenu Finlandia za román Na domácej fronte (fín. *Juoksuhaudanie*). 

## Život
Narodil sa v meste Pori v rodine maloobchodníka a fotografa Keija Hotakainena a jeho manželky, predavačky Meeri Ala-Kuusisto. V roku 1976 zložil maturitnú skúšku na strednej škole Rautalampi. Študoval na Helsinskej univerzite, kde sa špecializoval na fínsku literatúru. Vysokoškolské vzdelanie dokončil s bakalárskym titulom z humanitných vied.

V roku 1983 sa oženil s Tarjou Laaksonen. Majú dve deti. V roku 1986 sa presťahoval do Helsiniek. Pracoval ako novinár, publicista a redaktor pre rôzne noviny a spoločnosti. Od roku 1996 pracuje ako spisovateľ na voľnej nohe. 3. marca 2012 bol účastníkom dopravnej nehody, počas ktorej sa zranil.

## Literárna tvorba
Hotakainen začal najprv ako novinár. Je všestranný spisovateľ, venuje sa aj písaniu scenárov a rozhlasových hier. Jeho spisovateľská kariéra začala v roku 1982 debutovou zbierkou poézie Smutný krok späť (fín. *Harmittavat takaiskut*). V 90. rokoch sa začal sústreďovať na prózu, ktorá tvorí ťažiško jeho literárnej tvorby. Prelom v jeho kariére prišiel s dielom Klasika (fín. Klassikko), ktoré bolo v roku 1997 kandidátom na literárnu cenu Finlandia. V roku 2002 vyšiel román Na domácej fronte (fín. *Juoksuhaudanie*), za ktorý Hotakainen získal v tom istom roku cenu Finlandia a v roku 2004 Cenu Severskéj rady za literatúru. Toto dielo bolo neskôr filmovo spracované. 

Za divadelnú hru Ryšavka (fín. *Punahukka*) získal v roku 2006 cenu pre dramatikov Nordic Drama Awards. S románom Neopatrní (fín. *Huolimattomat*) z roku 2006 bol Hotakainen opäť nominovaný na cenu Finlandia. V roku 2010 získal Runebergovu cenu za román Rola človeka (fín. Ihmisen osa).

## Dielo
náhľad|Hotakainen s cenou Severskej rady pre literatúru v roku 2004.
### Romány

* 1991 – *Buster Keaton - elämä ja teot*: prozaický debut, polofiktívna biografia o živote Bustera Keatona, vyšlo česky *Buster Keaton – život a činy*, Praha: Ivo Železný, 1999, preklad Viola Parente-Čapková, 
* 1993 – *Bronks*
* 1995 – *Syntisäkki*
* 1997 – *Klassikko*
* 1999 – *Sydänkohtauksia, eli, kuinka tehtiin Kummisetä*
* 2002 – *Juoksuhaudanie:* vyšlo česky *Na domácí frontě*, Praha: Dybbuk, 2006, 293 s., preklad Vladimír Piskoř, 
* 2004 – *Iisakin kirkko:* česky *Chrám svatého Izáka*, Praha: Dybbuk, 2007, preklad Vladimír Piskoř, 
* 2006 – *Huolimattomat*
* 2007 – *Finnhits*
* 2009 – *Ihmisen osa:* česky *Role člověka*, Praha: Dybbuk, 2011, 253 s., preklad Vladimír Piskoř, 
* 2011 – *Jumalan sana:* česky *Slovo boží*, Praha: Dybbuk, 2012, 269 s., preklad Vladimír Piskoř, 
* 2013 – *Luonnon laki*
* 2014 – *Kantaja*
* 2015 – *Henkireikä*
* 2020 – *Tarina*
* 2022 – *Opetuslapsi*

### Básne

* 1982 – *Harmittavat takaiskut*
* 1985 – *Kuka pelkää mustaa miestä*
* 1987 – *Hot*
* 1988 – *Runokirja*
* 2000 – *Kalikkakasa. Valitut runot 1982–1988*: výber básní

### Literatúra pre deti a mládež

* 1990 – Lastenkirja
* 1997 – *Ritva*
* 2000 – *Näytän hyvältä ilman paitaa*
* 2004 – *Satukirja*

### Rozhlasové hry

* 1996 – *Puutteellinen*
* 1997 – *Hurmaus*
* 1997 – *Keihäänheittäjä*
* 1999 – Tulisuihku
* 2000 – Sitten kun kaikki on ohi

### Divadelné hry
Hotakainenove hry boli inscenované v Helsinskom mestskom divadle, Mestské divadlo Kuopio či vo Fínskom národnom divadle.

* *Hukassa on hyvä paikka*: muzikál
* *Sydänkohtauksia*
* *Punahukka*
* *Kuka kukin on*

### Filmové scenáre

* 2009 – *Posse*: krátky film
* 2018 – *Ihmisen osa* 

### Iné diela

* 2011 – *Asialliset:* zbierka aforizmov
* 2018 – *Tuntematon Kimi Räikkönen*: biografia, slovensky *Neznámy Kimi Räikkönen*, Bratislava: Ikar, 2019, preklad Zuzana Drábeková, ISBN 9788055168296

## Referencie


Kategória:Fínski spisovatelia
Kategória:Fínski básnici
Kategória:Fínski spisovatelia pre deti a mládež
Kategória:Fínski spisovatelia románov
Kategória:Fínski dramatici
Kategória:Absolventi Helsinskej univerzity
Kategória:Osobnosti z Pori